พลิกโฉม นำระบบดิจิทัลพัฒนาสวนยาง เกษตรกรเข้าถึงการแข่งขันทางการค้าและการลงทุน ยกระดับรายได้ชาวสวนยาง
นายณกรณ์ ตรรกวิรพัท ผู้ว่าการการยางแห่งประเทศไทย กล่าวว่า ในปัจจุบันการสร้างโอกาสในการแข่งขันทางการค้าของสินค้าเกษตร ไม่เพียงแต่เป็นเรื่องของปริมาณการซื้อขายในตลาดหรือรายได้เท่านั้น แต่ยังรวมถึงการผลิตสินค้าที่มีคุณภาพตรงตามมาตรฐานสากล คำนึงถึงผลกระทบต่อสังคม แรงงาน สิ่งแวดล้อม รวมถึงความต่อเนื่องและสม่ำเสมอของผลผลิต เหล่านี้จะเป็นตัวชี้วัดให้ผู้ซื้อเกิดความเชื่อมั่นทั้งต่อตัวผู้ผลิตและตัวสินค้า จึงได้เกิดความร่วมมือระหว่าง กยท. และ บริษัท RUBBERWAY PTE. นำแอปพลิเคชัน RUBBERWAY เข้าเก็บรวบรวมข้อมูลสถิติตลอดทั้งห่วงโซ่ด้านยางพารา เพื่อนำมาพัฒนาสวนยางพาราในประเทศให้เข้าสู่ระบบการจัดการสวนยางยั่งยืนของยางธรรมชาติ เปิดโอกาสการเข้าถึงการแข่งขันทางการค้าและการลงทุนในเวทีระดับโลก และการจำหน่ายยางตรงสู่ผู้ประกอบการธุรกิจยางล้อ โดยได้ทำการเปิดการอบรมเชิงปฏิบัติการ “การสร้างความรับรู้ ความเข้าใจและการใช้งานแอปพลิเคชัน RUBBERWAY” ภายใต้โครงการประเมินความเสี่ยงด้านความยั่งยืนของยางธรรมชาติในประเทศไทย โดยมุ่งพัฒนาระบบดิจิทัลเพื่อการให้บริการข้อมูลและการติดต่อสื่อสารต่อผู้มีส่วนได้ส่วนเสียด้านยางพาราทั้งระบบ เพิ่มประสิทธิภาพการบริหารงานขององค์กรสู่ระบบดิจิทัลให้ครอบคลุมมิติ สร้างโอกาสด้านการแข่งขันทางการค้าให้แก่เกษตรชาวสวนยางในยุค 4.0 แอปพลิเคชัน Rubberway จะเป็นส่วนหนึ่งของการพัฒนายางพาราในประเทศด้วยระบบดิจิทัล ทั้งนี้จะเป็นการพัฒนามาตรฐานผลผลิตน้ำยางสดของเกษตรกรให้เป็นที่ยอมรับ สร้างอำนาจต่อรองการซื้อขาย ช่วยให้ราคายางเพิ่มขึ้นอย่างมีเสถียรภาพ ยกระดับรายได้และความเป็นอยู่ที่ดีของเกษตรกรชาวสวนยาง